ODPORÚČANIE KOMISIE (EÚ) 2022/1342

z 28. júla 2022

týkajúce sa monitorovania ortuti v rybách, kôrovcoch a mäkkýšoch

EURÓPSKA KOMISIA,

so zreteľom na Zmluvu o fungovaní Európskej únie, a najmä na jej článok 292,

keďže:

(1) Európsky úrad pre bezpečnosť potravín (ďalej len „úrad“) prijal 22. novembra 2012 stanovisko k ortuti a metylortuti v potravinách (1). V tomto stanovisku stanovil úrad prípustný týždenný príjem pre neorganickú ortuť vo výške 4 μg/kg telesnej hmotnosti a pre metylortuť vo výške 1,3 μg/kg telesnej hmotnosti (obe látky vyjadrené ako ortuť) a dospel k záveru, že hodnota expozície prostredníctvom potravín v 95. percentile bola takmer na úrovni prípustného týždenného príjmu pre všetky vekové skupiny alebo túto úroveň prekračovala. Spotrebitelia (medzi inými aj tehotné ženy), ktorí skonzumujú veľké množstvo rýb, môžu prekročiť prípustný týždenný príjem približne šesťnásobne. Nenarodené deti predstavujú najzraniteľnejšiu skupinu. V stanovisku sa dospelo k záveru, že expozícia účinkom metylortuti na úrovni, ktorá prekračuje prípustný týždenný príjem, je znepokojujúca, odporúča sa však zohľadniť pozitívne účinky konzumácie rýb, ak sa zvážili opatrenia na zníženie expozície metylortuti.

(2) Úrad prijal 27. júna 2014 stanovisko k prínosom konzumácie morských plodov pre zdravie vo vzťahu k zdravotným rizikám spojeným s expozíciou metylortuti (2). V uvedenom stanovisku úrad preskúmal úlohu morských plodov v európskej strave a vyhodnotil pozitívne účinky konzumácie morských plodov vo vzťahu k zdravotným výsledkom vrátane vplyvu konzumácie morských plodov počas tehotenstva na funkčné výsledky vývoja nervovej sústavy detí a vplyvu konzumácie morských plodov na riziko kardiovaskulárnych chorôb u dospelých. Úrad dospel k záveru, že konzumácia približne jednej až dvoch porcií morských plodov týždenne a do troch až štyroch porcií týždenne počas tehotenstva je spojená s lepšími funkčnými výsledkami vývoja nervovej sústavy u detí v porovnaní so situáciou, keď sa nekonzumujú žiadne morské plody. Takéto množstvá sa spájajú aj s nižšou úmrtnosťou na ischemickú chorobu srdca u dospelých.

(3) Úrad prijal 19. decembra 2014 vyhlásenie k prínosom konzumácie rýb/morských plodov v porovnaní s rizikami v dôsledku prítomnosti metylortuti v rybách/morských plodoch (3), v ktorom dospel k záveru, že na dosiahnutie prínosov, ktoré vyplývajú z konzumácie rýb v množstve jednej až štyroch porcií rýb týždenne, a na ochranu pred toxicitou metylortuti súvisiacou s neurologickým vývojom by sa konzumácia druhov rýb/morských plodov s vysokým obsahom ortuti mala obmedziť.

(4) V nariadení Komisie (ES) č. 1881/2006 (4) sa stanovujú maximálne hodnoty ortuti v svalovine rýb, kôrovcoch, lastúrnikoch a v potravinových doplnkoch.

(5) Keďže najnovšie údaje o výskyte ukázali, že existuje priestor na zníženie maximálnych hodnôt obsahu ortuti v rôznych druhoch rýb, maximálne hodnoty obsahu pre tieto druhy rýb boli znížené nariadením Komisie (EÚ) 2022/617 (5). Pokiaľ ide o iné druhy rýb, akými sú žralok a mečiar veľký, napriek niektorým výzvam na zvýšenie existujúcich maximálnych hodnôt sa v nariadení (EÚ) 2022/617 zachovali vzhľadom na súvisiace obavy o zdravie, kým sa nevykoná ďalší zber údajov a vedecké posúdenie.

(6) Z tohto dôvodu a s cieľom získať podrobné údaje o účinnom vplyve znížených maximálnych hodnôt pre určité druhy rýb na celkovú expozíciu spotrebiteľov ortuti sa odporúča, aby členské štáty podávali úradu správy o výskyte ortuti vo všetkých druhoch rýb, a to tak v produktoch ulovených na farmách, ako aj vo voľnej prírode z rôznych typov produkcie.

(7) Okrem toho je najviac údajov o výskyte zatiaľ k dispozícii pre celkovú ortuť. Keďže metylortuť je toxickejšia ako anorganická ortuť, mali by sa uvádzať údaje o výskyte metylortuti aj celkovom obsahu ortuti vo vzorkách, čo pomôže vypočítať pomer metylortuti k celkovému obsahu ortuti v konkrétnych druhoch rýb. To by pomohlo spresniť posúdenie expozície a rizika v súvislosti s ortuťou v potravinách.

(8) Odporúčania týkajúce sa konzumácie rýb sú dôležitým nástrojom riadenia rizík z hľadiska plného využívania priaznivých účinkov konzumácie rýb a súčasného obmedzenia rizík toxicity ortuti. Údaje o expozícii týkajúce sa konkrétnych druhov rýb v stanovisku úradu z roku 2012 však naznačujú, že spotrebitelia nemajú o dostupných odporúčaniach týkajúcich sa konzumácie dostatočné znalosti alebo ich nerešpektujú. Preto je užitočné odporučiť, aby príslušné orgány členských štátov vypracovali vnútroštátne odporúčania týkajúce sa konzumácie a aktívne o nich informovali, čo povedie k zvýšeniu povedomia o týchto odporúčaniach týkajúcich sa konzumácie. Vzhľadom na veľkú rozmanitosť druhov rýb konzumovaných v celej Únii by členské štáty mali odporúčania týkajúce sa konzumácie prispôsobiť svojej vnútroštátnej štruktúre konzumácie rýb, najmä druhom konzumovaných rýb. Pri distribúcii týchto odporúčaní týkajúcich sa konzumácie potravín by mali príslušným orgánom členských štátov pomáhať všetky zúčastnené strany, ako sú prevádzkovatelia potravinárskych podnikov, príslušní zdravotnícki pracovníci, univerzity, spotrebiteľské organizácie a iné zainteresované strany.

(9) S cieľom posúdiť vplyv odporúčaní týkajúcich sa konzumácie rýb na expozíciu spotrebiteľov by mal úrad vykonať prieskum účinnosti odporúčaní členských štátov týkajúcich sa konzumácie.

(10) Zozbierané údaje o výskyte ortuti a informácie o účinnosti odporúčaní týkajúcich sa konzumácie pomôžu spresniť hodnotenie expozície spotrebiteľov, ktoré je potrebné pre budúcu aktualizáciu hodnotenia rizika pre spotrebiteľov v súvislosti s ortuťou. Tieto hodnotenia umožnia posúdiť, či by bolo vhodné prehodnotiť maximálny obsah ortuti v určitých druhoch rýb,

TÝMTO ODPORÚČA:

1. Členské štáty by mali v rokoch 2022, 2023, 2024 a 2025 vykonávať monitorovanie prítomnosti metylortuti a celkového obsahu ortuti v rybách, kôrovcoch a mäkkýšoch. Monitorovanie by malo zahŕňať širokú škálu druhov rýb, kôrovcov a mäkkýšov a malo by odrážať konzumné zvyklosti, aby bolo možné presne odhadnúť expozíciu spotrebiteľov ortuti. Mali by sa zhromažďovať údaje o produktoch ulovených na farmách aj vo voľnej prírode.

2. Členské štáty by mali vypracovať osobitné vnútroštátne odporúčania týkajúce sa konzumácie rýb, kôrovcov a mäkkýšov, aby sa v plnej miere dosiahli priaznivé účinky konzumácie rýb a morských plodov a zároveň obmedzili riziká toxicity ortuti. Pri vypracúvaní týchto odporúčaní týkajúcich sa konzumácie by členské štáty mali poskytovať najmä informácie o frekvencii konzumácie rýb, kôrovcov a mäkkýšov a o konzumovaných druhoch.

3. Členské štáty, prevádzkovatelia potravinárskych podnikov a iné zainteresované strany by mali spotrebiteľom, ako aj príslušným zdravotníckym pracovníkom priebežne oznamovať osobitné vnútroštátne odporúčania týkajúce sa konzumácie a pracovať s najrizikovejšími skupinami spotrebiteľov.

4. Členské štáty by mali informovať Komisiu a úrad o svojich špecifických vnútroštátnych odporúčaniach týkajúcich sa konzumácie.

5. Členské štáty by mali informovať Komisiu o svojich opatreniach zameraných na informovanie spotrebiteľov a príslušných zdravotníckych pracovníkov o vnútroštátnych odporúčaniach týkajúcich sa konzumácie.

6. Členské štáty a prevádzkovatelia potravinárskych podnikov by mali úradu pravidelne podávať správy o výskyte celkového obsahu ortuti a metylortuti v rôznych druhoch rýb, kôrovcov a mäkkýšov, pričom by mali informácie poskytovať v elektronickom formáte podávania správ, ako stanovil úrad. Pri nahlasovaní údajov by mali venovať osobitnú pozornosť špecifikácii typu produkcie (voľne žijúce, zozbierané alebo ulovené v porovnaní s neekologickou alebo ekologickou produkciou v rámci farmového chovu).

V Bruseli 28. júla 2022 Za Komisiu Stella KYRIAKIDES členka Komisie

(1) Vedecká skupina EFSA pre kontaminanty v potravinovom reťazci (CONTAM); Scientific Opinion on the risk for public health related to the presence of mercury and methylmercury in food [Vedecká skupina EFSA pre kontaminanty v potravinovom reťazci (CONTAM); Vedecké stanovisko týkajúce sa rizika pre verejné zdravie súvisiaceho s prítomnosťou ortuti a metylortuti v potravinách]. Vestník EFSA (EFSA Journal) (2012) 10(12):2985.

(2) Pracovná skupina EFSA NDA (Pracovná skupina EFSA pre dietetické výrobky, výživu a alergie), 2014. Scientific Opinion on health benefits of seafood (fish and shellfish) consumption in relation to health risks associated with exposure to methylmercury [Pracovná skupina EFSA pre dietetické výrobky, výživu a alergie, 2014. Vedecké stanovisko týkajúce sa prínosov konzumácie morských plodov (ryby a mäkkýše) na zdravie vo vzťahu k zdravotným rizikám spojeným s expozíciou metylortuti]. Vestník EFSA (EFSA Journal) (2014) 12(7):3761.

(3) Vedecký výbor EFSA, 2015. Statement on the benefits of fish/seafood consumption compared to the risks of methylmercury in fish/seafood [Vedecký výbor EFSA, 2015. Vyhlásenie o prínosoch konzumácie rýb/morských plodov v porovnaní s rizikami v dôsledku prítomnosti metylortuti v rybách/morských plodoch]. Vestník EFSA (EFSA Journal) (2015) 13(1):3982.

(4) Nariadenie Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (Ú. v. EÚ L 364, 20.12.2006, s. 5).

(5) Nariadenie Komisie (EÚ) 2022/617 z 12. apríla 2022, ktorým sa mení nariadenie (ES) č. 1881/2006, pokiaľ ide o maximálne hodnoty obsahu ortuti v rybách a soli (Ú. v. EÚ L 115, 13.4.2022, s. 60).